Veðurfar er hugarfar hef ég oft sagt . Oftast er það nú í léttu gríni enda er ég alinn upp í bæ sem suðaustan og suðvestan lægðir kalla heimabæ . Ég hef síðustu tvö ár sirka , verið í miklu persónulegu ferðalagi í gegnum sjálfan mig . Á þessu ferðalagi hafa svo sannarlega skipst á skyn og skúrir og á tímum hef ég þurft að taka slaginn við haustlægðir í mínu eigin höfði til þess eins að sjá hlutina í skýrara samhengi . Mér finnst í dag eins og þessi vinna sé að raða öllum þeim brotum sem greinilega voru til staðar , á réttan stað . Haustið 2018 hætti ég á góðum vinnustað til þess að sækjast í meiri áskorun á sjálfan mig . Ég hafði verið að vinna á góðum stað en samt sem áður á stað sem ég í raun þekkti of vel . Ég tók ákvörðun á að þrýsta mér úr boxinu á allan mögulegan hátt . Ég endaði á því að fá frábæra vinnu þar sem ég var umvafinn góðu fólki . Á sama tíma ákvað ég að sækja um nám í Noregi sem ég fékk inngöngu í . Þetta er formálinn af því ferðalagi sem ég lagði af stað í haustið 2018 . Það sem ég í raun gerði mér ekki grein fyrir var , að ég var um það bil að opna Pandorubox tilfinninga minna . Fljótlega eftir að ég er byrjaður í vinnu og námi lendi ég í því , á leið minni á Akureyri , að keyra inn í snjóflóð í Hvalnesskriðum . Ég fer í það ásamt öllu því fólki sem kom að , að reyna að losa bílinn úr flóðinu þegar annað flóð fellur rétt hjá . Þá átta ég mig á þeirri miklu hættu sem ég var í , því það eru þrjátíu metrar þverhnípt niður í stórgrýtta fjöruna . Þegar ég svo kom norður á Akureyri veiktist ég . Líklegt er að ég hafi orðið fyrir einhverju áfalli eftir snjóflóðið því upp úr þessum veikindum fer ég í það að geta ekki sofið . Á þriðja sólarhring gat ég ekki sofið sem endar með því að ég fæ harkalegt kvíðakast . Ég skildi ekkert hvað var að gerast enda hef ég aldrei upplifað svona áður . Ég átti bókstaflega erfitt með andardrátt svo slæmt var kastið . Öll vandamál heimsins hlóðust upp á sama tíma og ég réði ekki við það . Ég er alkóhólisti og þekki það því vel hvað það er mikilvægt að leita hjálpar þegar öll sund virðast lokuð . Sú reynsla sem ég bjó að úr þeirri vinnu reyndist mér afar vel á þessum tímapunkti . Þessir atburðir leiddu mig í það að fara til sálfræðings og byrja vinnu sem breytti mér . Í þeirri vinnu greinist ég með ADD sem er athyglisröskun . ( ADHD nema ekki ofvirkur ) . Hluta af mínum vandamálum í gegnum lífið má vel rekja til þess a ég hafi farið í gegnum skóla án þess að fá þá hjálp sem einstaklingar með ADD þurfa . Þarna fékk ég svo mörg svör við ósvöruðum spurningum sem hafa hangið yfir mér alla tíð . Greiningin gerði það að verkum að ég fór að vera svo meðvitaður um sjálfan mig og þá „ galla “ sem fylgja ADD . Ég fór að læra á kosti ADD og njóta þeirra . Þegar þarna var komið við sögu er að byrja mikill álagstími í vinnu og námi . Vinnan mín er að mörgu leiti .... eða öllu leiti ólík öðrum vinnum . Þannig er að ég er háður árangri . Enginn árangur og þá hangir vinnan á bláþræði . Svo má alltaf deila um hvað árangur er . Í mínum huga er það innra starf og sú rækt sem lögð er í þá vinnu , árangur . Ofan á það þarf að koma uppskera og þá eru allir sáttir . Annað sem gerir mína vinnu ólíka öðrum er að það er fólk bókstaflega í vinnu við það að gagnrýna mig og þá sem eru í minni stöðu . Ef ég geri mistök þá eru þúsundir manna sem lesa um það og hafa álit á því . Jafnvel þrýsta sérfróðir menn og þeirra föruneyti eftir því að ég verði rekinn og missi þar með lifibrauð mitt og fjölskyldu minnar . Því verr sem okkur gengur því dýpri verða stungurnar . Ég er nokkuð viss um að það séu ekki mörg störf sem bjóða upp á þetta . Í skóla væri þetta jafnvel flokkað sem einelti , orð sem ég kannast aðeins of vel við . Ástríða mín og áhugi nær samt yfir þetta . Ég tek þessu eins aðrir í minni stöðu , þó að ég finni vel fyrir stungunum . Eftir að ég byrjaði ferðalagið í gegnum sjálfan mig hef ég lært að þetta áreiti skiptir mig ekki eins miklu máli . Þeir þættir sem ég leit á sem „ veikleika “ eru í dag mínir helstu styrkleikar . Ég kláraði í gær nám mitt í Noregi , nám sem reyndi á mig á allan hátt á sama tíma og ég var að keyra í gegnum óveðrið í sjálfum mér . Að útskrifast í gær er ekki bara útskrift úr skóla fyrir mig , heldur útskrift úr áralöngum efasemdum og óöryggi sem hafa svo leitt mig í ógöngur . Útskrift frá þeim þungu hlekkjum að þurfa alltaf að sanna sig fyrir einhverjum öðrum . Í dag fagna ég því að hafa farið í gegnum storminn því hann mótaði einstakling sem er tilbúinn , með áframhaldandi vinnu , að vaða í stærstu fjöllin og dýpstu dalina . Það var íbúi sem fann köttinn þegar hann var að fara út með ruslið . mun taka við stöðunni á eftir Magnúsi Geir Þórðarsyni , sem er sjálfur tekinn við sem Þjóðleikhússtjóri . Hringbraut er ókeypis sjónvarps - og vefmiðill sem leggur áherslu á upplýsandi , fræðandi og trúverðuga umræðu í fjöldamörgum þáttum sem sýndir eru í hverri viku .